**Informatīvais ziņojums**

**“Par valsts un pašvaldību vienoto klientu apkalpošanas centru izveidi**

**reģionālās nozīmes attīstības centros 2017. gadā”**

**Satura rādītājs**

[Saīsinājumi un terminu skaidrojumi 3](#_Toc256000009)

[Situācijas raksturojums 4](#_Toc256000010)

[Pašvaldību pieteikumu izvērtējumu kopsavilkums 6](#_Toc256000011)

[VPVKAC darbības modeļu izvērtējums 8](#_Toc256000012)

**[Aizkraukles novads](#_Toc256000013)** [8](#_Toc256000013)

**[Gulbenes novads](#_Toc256000014)** [9](#_Toc256000014)

**[Valkas novads](#_Toc256000015)** [10](#_Toc256000015)

[Mērķa sasniegšana 12](#_Toc256000016)

[Finansējums 13](#_Toc256000017)

# Saīsinājumi un terminu skaidrojumi

|  |  |
| --- | --- |
| **Termins, saīsinājums** | **Skaidrojums** |
| LAD | Lauku atbalsta dienests |
| LDC | Lauksaimniecības datu centrs |
| MK | Ministru kabinets |
| NVA | Nodarbinātības valsts aģentūra |
| PMLP | Pilsonības un migrācijas lietu pārvalde |
| UR | Uzņēmumu reģistrs |
| VARAM | Vides aizsardzības un reģionālas attīstības ministrija |
| VDI | Valsts darba inspekcija |
| VID | Valsts ieņēmumu dienests |
| VPA princips | VPA princips (Vienas pieturas aģentūras princips) – tādu darba organizācijas metožu izmantošana pakalpojumu sniegšanā, kas, pamatojoties uz labas pārvaldības principu un iestāžu savstarpējo sadarbību, ļauj saņemt pakalpojumus vienuviet klātienē vai elektroniski, arī tad, ja to sniegšanā ir iesaistītas vairākas iestādes, neatkarīgi no institūcijas un vietas. |
| VPVKAC | Valsts un pašvaldības vienotais klientu apkalpošanas centrs |
| VSAA | Valsts sociālās apdrošināšanas aģentūra |
| VZD | Valsts zemes dienests |

# Situācijas raksturojums

Ministru kabinets 2015. gada 10. janvārī ar rīkojumu Nr. 14 “Grozījumi Koncepcijā par publisko pakalpojumu sistēmas pilnveidi” apstiprināja grozījumus “Koncepcijā par Publisko pakalpojumu sistēmas pilnveidi”[[1]](#footnote-2) (turpmāk – Koncepcija), kas paredz pašvaldību un tiešās valsts pārvaldes sniegto publisko pakalpojumu pieejamības nodrošināšanu, panākot, ka konkrēta pakalpojuma saņemšanai iedzīvotājiem un uzņēmējiem nav jāvēršas vairākās institūcijās un/vai pakalpojumu centros, tai skaitā nodrošinot iespēju saņemt pakalpojumu elektroniski. VPVKAC tīkla izveide vērsta gan uz iedzīvotāju izmaksu samazinājumu, gan uz valsts publisko pakalpojumu pieejamības nodrošināšanu, ieviešot “vienas pieturas aģentūras” principu praksē.

Koncepcija paredz VPVKAC izveidi 89 novadu nozīmes, 21 reģionālās nozīmes un deviņos nacionālās nozīmes attīstības centros. Saskaņā ar Koncepcijas 5.3.4.1. sadaļas “VPVKAC tīkla izveides risinājumu apraksts” noteikto, reģionālās nozīmes attīstības centrā valsts iestāžu struktūrvienības izvieto kopā ar pašvaldības klientu apkalpošanas centru, organizējot vienotu klientu apkalpošanas vietu. Valsts iestāžu minimālā pakalpojumu groza[[2]](#footnote-3) sniegšanu pašvaldībai pamatā nodod tās iestādes, kuru klientu apkalpošanas struktūrvienības neatrodas konkrētajā reģionālās nozīmes centrā, un, ja tas ir lietderīgi no pakalpojumu pieejamības un nepieciešamās infrastruktūras viedokļa. Tādejādi tiek sekmēta Koncepcijas mērķa sasniegšana: nodrošināta iedzīvotāju un uzņēmēju vajadzībām un “vienas pieturas aģentūras” principam atbilstoša publisko pakalpojumu klātienes sniegšana, veicināta optimāla pakalpojumu pieejamība.

Atbilstoši likuma “Par valsts budžetu 2017. gadam”[[3]](#footnote-4) 44. pantam, kārtību, kādā ministrijas budžeta programmas 30.00.00 “Attīstības nacionālie atbalsta instrumenti” ietvaros paredzētā apropriācija EUR 940 394 tiek izmantota VPVKAC tīkla izveidei, uzturēšanai un publisko pakalpojumu sistēmas pilnveidei, nosaka Ministru kabinets. 2017. gada 31. janvārī Ministru kabinets ir pieņēmis noteikumus Nr. 54[[4]](#footnote-5), kas esošā VPVKAC tīkla uzturēšanai, VPVKAC izveidei novadu nozīmes attīstības centros, pakalpojumu vadības sistēmas un atpazīstamības pasākumiem 2017. gadā paredz valsts budžeta dotāciju EUR 715 955 apjomā. Līdz ar to valsts budžeta dotācija VPVKAC izveidei reģionālās nozīmes attīstības centros 2017. gadā ir pieejama EUR 224 439 apjomā.

Saskaņā ar Koncepcijas 3.1. sadaļā “Mērķis, uzdevums un darbības principi” noteikto, lēmums par katra VPVKAC izveidi reģionālās nozīmes attīstības centrā tiek pieņemts, Ministru kabinetam apstiprinot informatīvo ziņojumu par konkrētā centra izveidi un nepieciešamo finansējumu. Saskaņā ar Ministru kabineta 2017. gada 31. janvāra noteikumu Nr. 54 2.punktu, ministrija veic pašvaldību atlasi valsts budžetā dotācijas piešķiršanai, lai ieviestu “vienas pieturas aģentūras” principu pakalpojumu sniegšanā.

Izvērtējot minētos aspektus, ministrijas izveidota komisija[[5]](#footnote-6) apkopojumu iestrādāja informatīvajā ziņojumā un protokollēmuma projektā.

# Pašvaldību pieteikumu izvērtējumu kopsavilkums

**Izvērtējot vairākus kritērijus, secināms, ka atbalstāma ir VPVKAC izveide un darbības nodrošināšana Aizkraukles novadā, Gulbenes novadā un Valkas novadā, piešķirot šim mērķim valsts budžeta dotāciju EUR 160 350 apjomā (skat. 11. tabulu).**

Ministrija 2016. gada novembrī saņēma Aizkraukles novada, Alūksnes novada, Cēsu novada, Gulbenes novada, Līvānu novada, Siguldas novada un Valkas novada pieteikumus VPVKAC izveidei reģionālās nozīmes attīstības centrā 2017. gadā. Tomēr 2017. gada 29. martā ministrija saņēma Cēsu novada pašvaldības vēstuli Nr. 1-33/1412 “Par valsts un pašvaldības vienotā klientu apkalpošanas centra izveidi Cēsu novada pašvaldībā”, ar kuru Cēsu novada pašvaldība atsauc ministrijā iesniegto pieteikumu par VPVKAC izveidi Cēsu novada pašvaldībā. Atsaukuma iemesli – būtiskas izmaiņas citu pašvaldības telpu un ēku infrastruktūras izmantošanā. Perspektīvā klientu apkalpošanas centra izveidi Cēsu novada pašvaldība plāno 2018. gadā atbilstoši jaunajai situācijai. Savukārt, Reģionālo attīstības centru apvienības 2017. gada 28. marta biedru sapulces protokolā Nr. 2 norādīts, ka Alūksnes novada priekšsēdētājs un Līvānu novada priekšsēdētājs informē par vēlmi izstāties no VPVKAC projekta un atteikties no pienākoša finansējuma attiecīgajām pašvaldībām citām pašvaldībām par labu. Papildus, 2017. gada 4. aprīlī ministrija saņēma Līvānu novada pašvaldības vēstuli Nr. 2-1.6/17/1277 “Par atteikumu piedalīties Vienotā klientu apkalpošanas centra izveidē Līvānu novadā”. Siguldas novads VPVKAC izveidi atsauca e-pasta vēstulē 2017. gada 24. aprīlī, ņemot vērā PMLP atteikumu veidot darbavietas plānotajās Siguldas novada VPVKAC telpās.

Līdz ar to Komisija vērtēja Aizkraukles novada, Gulbenes novada un Valkas novada pašvaldību pieteikumus. 1. tabulā attēlota pieteikumu izvērtēšana atbilstoši izvērtēšanas kritērijiem. Secināms, ka pieteikumi iesniegti atbilstoši prasībām.

1.tabula

Pieteikumu izvērtējums atbilstoši iesniegšanas kritērijiem

|  |  |  |  |
| --- | --- | --- | --- |
| Novads / kritēriji | Aizkraukles novads | Gulbenes novads | Valkas novads |
| 1. kritērijs: pašvaldība ministrijas noteiktajā termiņā – līdz 2016. gada 28. novembrimir iesniegusi pieteikumu VPVKAC izveidei un uzturēšanai reģionālās nozīmes attīstības centrā | atbilst | atbilst | atbilst |
| 2. kritērijs: pašvaldība ministrijas noteiktajā kārtībā ir iesniegusi pieteikumu, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst | atbilst | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst | atbilst | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst | atbilst | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst | atbilst | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst | atbilst | atbilst |
| 7. kritērijs: pašvaldības prognozētais jauno “zem viena jumta” izvietoto (līdz šim pašvaldības domes ēkā neizvietoto) iestāžu struktūrvienību skaits | 3 | 4 | 3 |

Komisija izvērtēja pašvaldību pieteikumā norādīto prognozi par Koncepcijā iekļauto valsts tiešās pārvaldes iestāžu struktūrvienību (vai klientu apkalpošanas speciālistu darbavietu) izvietošanu VPVKAC, kuras VPVKAC telpās “zem viena jumta” sniegs valsts pārvaldes pakalpojumus (skat. 2. tabulu).

2. tabula

Pašvaldības pieteikumā norādītā informācija par valsts tiešās pārvaldes iestāžu klientu apkalpošanas struktūrvienību / darbavietu izvietošanu VPVKAC telpās

| Nr. | Novads | VPVKAC izvietojamo iestāžu struktūrvienības (skaits; plāns) | | VPVKAC ēkā **esošo** valsts tiešās pārvaldes iestāžu struktūrvienības un skaits | |
| --- | --- | --- | --- | --- | --- |
| *1* | *2* | *3* | | *4* | |
|  | Aizkraukles novads | **2** | Plāno izvietot VID; VZD. | 2 | Strādā : NVA, VSAA - |
|  | Gulbenes novads | **1** | Plāno izvietot VID | 3 | Strādā: LAD, VDI, VSAA |
|  | Valkas novads | **2** | Plāno izvietot VID, VZD | 0 | - |

Atkarībā no iedzīvotāju skaita pašvaldībā, VPVKAC izveidi pieteikušo pašvaldību sadalījums attēlots 3. tabulā.

3. tabula

Iedzīvotāju skaits[[6]](#footnote-7)

| Nr. | Novads | Iedzīvotāju skaits |
| --- | --- | --- |
| *1* | *2* | *3* |
| 1. | Aizkraukles novads | 8 841 |
| 2. | Gulbenes novads | 22 426 |
| 3. | Valkas novads | 9 204 |

Lielākais iedzīvotāju skaits (dati līdz 2017. gada 1. janvārim) ir Gulbenes novadā. Pievienotā vērtība klientu apkalpošanas organizēšanai pēc “vienas pieturas aģentūras” principa būtu, secīgi, Gulbenes, Aizkraukles un Valkas novados.

Līdz ar to, izvērtējot vairākus kritērijus, secināms, ka atbalstāma ir VPVKAC izveide Aizkraukles novadā, Gulbenes novadā un Valkas novadā.

# VPVKAC darbības modeļu izvērtējums

## **Aizkraukles novads**

Aizkraukles novada VPVKAC plānots Lāčplēša ielā 1, Aizkraukles pilsētā, Aizkraukles novada pašvaldības ēkā, kur izvietotas arī Aizkraukles novada domes struktūrvienības. VPVKAC tiek veidota kā Aizkraukles novada pašvaldības struktūrvienība. VPVKAC atvēršana plānota 2017. gada 1. oktobrī.

Atbilstoši Aizkraukles novada pieteikuma dokumentācijā norādītajai informācijai, Aizkraukles novada VPVKAC telpās:

1. VID divi pārstāvji nodrošinās klientu apkalpošanu trīs darbdienas nedēļā;
2. VZD divi pārstāvji pārmaiņus pieņems klientus piecas darbdienas nedēļā;
3. VDI nodrošina VDI pārstāvja pieejamību Aizkraukles novada VPVKAC vienu reizi mēnesī, nodrošinot VDI pakalpojumu regulāru, īslaicīgu sniegšanu, nepārceļot VDI klientu apkalpošanas struktūrvienības darbību uz Aizkraukles novada VPVKAC.

Aizkraukles novada VPVKAC pašvaldības darbinieks:

1. sniegs informāciju par LAD pakalpojumu;
2. veiks mājas (istabas) dzīvnieku reģistrāciju Lauksaimniecības datu centrs datubāzē (turpmāk – datubāze) “Mājas dzīvnieku uzskaites vienotā informācijas sistēma” (turpmāk tekstā - MUVIS) un maksas iekasēšanu no dzīvnieka īpašnieka par reģistrāciju (LDC pakalpojums, kas papildus Koncepcijā minētajiem pakalpojumiem tiek nodrošināts VPVKAC darbiniekiem piešķirot pieeju LDC mājas lapas autorizētai sadaļai, saskaņā ar trīspusējo noslēgto līgumu);
3. sniegs informāciju par UR e-pakalpojumiem;
4. sniegs atbalstu valsts pārvaldes portālā Latvija.lv ievietoto e-pakalpojumu lietošanā, darbā ar datoru, e-parakstu un e-adresi;
5. organizēs VPVKAC darbu kopumā.

NVA un VSAA struktūrvienības turpinās darbu Aizkraukles novada pašvaldības ēkā, Lāčplēša ielā 1, līdzšinējos darba laikos. PMLP turpinās darbu struktūrvienībā, kura izvietota ārpus plānotajām VPVKAC telpām Aizkraukles pilsētā.

VPVKAC telpu kopējā platība ir 150 m2. Pašvaldība nodrošina VPVKAC izveidi un VPVKAC pašvaldības darbinieku, iestāžu darbinieku un klientu telpu iekārtojumu. Iestāde, atbilstoši izmantotās darbavietas platībai un procentuāli piemērotās koplietošanas telpu platībai, sedz tikai telpu nomas un apsaimniekošanas maksu.

Aizkraukles novada pašvaldībai ir veikusi aprēķinu par komunālajiem maksājumiem (ūdens, kanalizācija, apkure, elektrība) Lāčplēša ielā 1, Aizkrauklē, plānotajā VPVKAC ēkā, par periodu no 2016.gada aprīļa līdz 2017.gada martam ieskaitot. Aprēķins parādīja, ka vidēji mēnesī gada griezumā apsaimniekošanas maksa par nomātās platības 1m2 ir EUR 0,83 (bez PVN). Nomas maksa par 1m2 – EUR 1,90 (bez PVN). Ēkā ir nodrošināta vides pieejamība personām ar funkcionāliem traucējumiem, tāpat VPVKAC telpām (kuras tiks ierīkotas ēkas pirmajā stāvā) tiks nodrošināta vides pieejamība personām ar funkcionāliem traucējumiem.

VZD tiks nodrošināta prasītā IKT infrastruktūra un viena 10m2 liela darba vieta kopīgajā VPVKAC telpā, kā arī 18-20m2 liela darba vieta nodalīta atsevišķā telpā no VPVKAC kopīgās telpas, lai nodrošinātu VZD zvanu kontakta centra operatora netraucētu darbu.

VDI darbiniekam darba vietas un tās apsaimniekošanas izdevumus Aizkraukles novada VPVKAC sedz no valsts budžeta piešķirtās dotācijas reģionālās attīstības centra izveidei un uzturēšanai un no pašvaldības līdzfinansējuma daļas.

VPVKAC izveides un darbības nodrošināšanas plānotie izdevumi atspoguļoti 4. tabulā atbilstoši pieteikumā norādītajam.

4. tabula

Aizkraukles novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 600 | 4 000 | 54 600 | 21 429 | 600 | 0 | 22 029 |

Secinājumi. Aizkraukles novada pašvaldības pieteikums:

1. Aizkraukles novada pašvaldības pieteikums VPVKAC izveidei un darbības nodrošināšanai atbilst Komisijas izvirzītajiem kritērijiem;
2. daļēji atbilst Koncepcijā apstiprinātajam VPVKAC darbības modelim reģionālās nozīmes attīstības centrā – “zem viena jumta” pakalpojumus sniegs piecas no septiņām Koncepcijā ietvertajām iestādēm, t.sk. VID, VZD un VDI.

## **Gulbenes novads**

Gulbenes novada VPVKAC plānots Ābeļu ielā 2 un Ozolu ielā 2A, Gulbenes pilsētā, Gulbenes novada pašvaldības ēkā, kur izvietotas arī Gulbenes novada domes struktūrvienības. VPVKAC atvēršana plānota 2017. gada 1. septembrī.

Atbilstoši Gulbenes novada pieteikuma dokumentācijā norādītajai informācijai, Gulbenes novada VPVKAC piesaista vienu jaunu iestādi: VID divi pārstāvji nodrošinās klientu apkalpošanu trīs darbdienas nedēļā.

Gulbenes novada VPVKAC pašvaldības darbinieks:

1. veiks mājas (istabas) dzīvnieku reģistrāciju Lauksaimniecības datu centrs datubāzē (turpmāk – datubāze) “Mājas dzīvnieku uzskaites vienotā informācijas sistēma” (turpmāk tekstā - MUVIS) un maksas iekasēšanu no dzīvnieka īpašnieka par reģistrāciju (LDC pakalpojums, kas papildus Koncepcijā minētajiem pakalpojumiem tiek nodrošināts VPVKAC darbiniekiem piešķirot pieeju LDC mājas lapas autorizētai sadaļai, saskaņā ar trīspusējo noslēgto līgumu);
2. sniegs informāciju par UR e-pakalpojumiem;
3. sniegs atbalstu valsts pārvaldes portālā Latvija.lv ievietoto e-pakalpojumu lietošanā, darbā ar datoru, e-parakstu un e-adresi;
4. organizēs VPVKAC darbu kopumā.

LAD struktūrvienība, Veselības un darbspēju ekspertīzes ārstu valsts komisijas nodaļa un Zemesgrāmatas struktūrvienība turpinās darbu Gulbenes novada pašvaldības ēkā, Ābeļu ielā 2, līdzšinējos darba laikos. Domes administrācijas ēka Ābeļu ielā 2 ir savienota ar ēku Ozolu ielā 2A, kas pieder Gulbenes novada pašvaldības SIA “Gulbenes nami”, kur telpas nomā VDI un VSAA struktūrvienības, kuras turpinās darbu līdzšinējos darba laikos. Ar 2017. gada 1. maiju pašvaldība plāno Ozolu ielā 2A izvietot arī VID struktūrvienību, kas nodrošinās klientu apkalpošanu trīs darbdienas nedēļā. NVA, PMLP un VZD pieņems klientus savās klientu apkalpošanas struktūrvienībās, kuras izvietotas ārpus plānotajām VPVKAC telpām Gulbenes pilsētā.

VPVKAC telpu kopējā platība ir 100 m2 un telpu nomas un uzturēšanas izdevumi ir 2,06 *euro*/m2 ar PVN, kas ietver elektrības, apkures, ūdens un kanalizācijas, un apsaimniekošanas izmaksas, arī proporcionālu apkopējas atalgojumu. Pašvaldība VPVKAC telpās izveido rindu vadības sistēmu. Pašvaldība nodrošina VPVKAC izveidi un VPVKAC pašvaldības darbinieku, iestāžu darbinieku un klientu telpu iekārtojumu. Iestāde, atbilstoši izmantotās darbavietas platībai un procentuāli piemērotās koplietošanas telpu platībai, sedz tikai telpu nomas un apsaimniekošanas maksu.

VPVKAC izveides un darbības nodrošināšanas plānotie izdevumi atspoguļoti 6. tabulā atbilstoši pieteikumā norādītajam.

6. tabula

Gulbenes novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 600 | 4 000 | 54 600 | 21 428,57 | 600 | 0 | 22 028.57 |

Secinājumi. Gulbenes novada pašvaldības pieteikums:

1. Gulbenes novada pašvaldības pieteikums VPVKAC izveidei un darbības nodrošināšanai atbilst Komisijas izvirzītajiem kritērijiem;
2. daļēji atbilst Koncepcijā apstiprinātajam VPVKAC darbības modelim reģionālās nozīmes attīstības centrā – “zem viena jumta” pakalpojumus sniegs četras no septiņām Koncepcijā ietvertajām iestādēm divās savienotās ēkās, t.sk., VID.

## **Valkas novads**

Valkas novada VPVKAC plānots Rīgas ielā 25, Valkas pilsētā, Valkas novada pašvaldības ēkā, kurā šobrīd strādā pašvaldības policija, notārs un izvietotas citas iestādes. Savukārt Valkas novada domes struktūrvienības izvietotas Semināra ielā 9. VPVKAC atvēršana plānota 2017. gada 1. jūnijā.

Atbilstoši Valkas novada pieteikuma dokumentācijā norādītajai informācijai, Valkas novada VPVKAC telpās:

1. piecas darbdienas nedēļā strādās divi VID pārstāvji, kas pieņems klientus trīs darbdienas nedēļā;
2. VZD pārstāvis / konsultants klientus apkalpos vienu darba dienu nedēļā;
3. VDI nodrošina VDI pārstāvja pieejamību Valkas novada VPVKAC vienu reizi mēnesī, nodrošinot VDI pakalpojumu regulāru, īslaicīgu sniegšanu, nepārceļot VDI klientu apkalpošanas struktūrvienības darbību uz Valkas novada VPVKAC.

Valkas novada VPVKAC pašvaldības darbinieks:

1. sniegs informāciju par LAD pakalpojumu;
2. veiks mājas (istabas) dzīvnieku reģistrāciju Lauksaimniecības datu centrs datubāzē (turpmāk – datubāze) “Mājas dzīvnieku uzskaites vienotā informācijas sistēma” (turpmāk tekstā - MUVIS) un maksas iekasēšanu no dzīvnieka īpašnieka par reģistrāciju (LDC pakalpojums, kas papildus Koncepcijā minētajiem pakalpojumiem tiek nodrošināts VPVKAC darbiniekiem piešķirot pieeju LDC mājas lapas autorizētai sadaļai, saskaņā ar trīspusējo noslēgto līgumu);
3. sniegs informāciju par UR e-pakalpojumiem;
4. sniegs atbalstu valsts pārvaldes portālā Latvija.lv ievietoto e-pakalpojumu lietošanā, darbā ar datoru, e-parakstu un e-adresi;
5. organizēs VPVKAC darbu kopumā.

NVA, PMLP un VSAA pieņems klientus savās klientu apkalpošanas struktūrvienībās, kuras izvietotas ārpus plānotajām VPVKAC telpām Valkas pilsētā.

VPVKAC telpu kopējā platība ir 79 m2, t.sk., atsevišķa telpa VID (18,6 m2), klientu apkalpošanas zāle ar trīs atvērtā vai daļēji slēgtā tipa darba vietām un vienu publiskas pieejas datoru (45,49 m2) un koplietošanas telpu (13,5 m2). Telpu nomas un uzturēšanas izdevumi ir 2,64 EUR/m2 mēnesī (bez PVN), ietverot telpu nomu un komunālos maksājumus (elektrību, ūdeni, siltumenerģiju). Atbilstoši izmantotās darba vietas platībai un proporcionāli piemērotās koplietošanas telpu platībai, telpu nomas un apsaimniekošanas maksa sastāda 2,47 EUR / dienā (bez PVN). Aprēķina kalkulācijā ņemta vērā kopējā platība (izņemot VID telpu): 45,49 m2 + 13,5 m2 = 58,89 m2. Proporcionāla vienas darba vietas platība: 58,89 m2 / 3 darba vietas = 19,63 m2. Vienas darba vietas izmaksas mēnesī: 19,63 m2 x 2,64 EUR / m2 = 51,82 EUR mēnesī. Proporcionāla vienas darba vietas izmaksa dienā (ja klientu apkalpošana / konsultanta atrašanās darba vietā netiek nodrošināta 5 darba dienas mēnesī): 51,82 EUR / 21 darba dienu = 2,47 EUR / dienā (bez PVN).

Pašvaldība nodrošina VPVKAC izveidi un VPVKAC pašvaldības darbinieku, iestāžu darbinieku un klientu telpu iekārtojumu. Iestāde, atbilstoši izmantotās darbavietas platībai un procentuāli piemērotās koplietošanas telpu platībai, sedz telpu nomas un apsaimniekošanas maksu. VDI darbiniekam darba vietas un tās apsaimniekošanas izdevumus Valkas novada VPVKAC sedz no valsts budžeta piešķirtās dotācijas reģionālās attīstības centra izveidei un uzturēšanai un no pašvaldības līdzfinansējuma daļas. Plānots, ka VZD darba vieta atradīsies klientu apkalpošanas zālē. Valkas novada dome nodrošina VZD prasības IKT pieslēgumu izveidošanai, kā arī telpu iekārtošanu un biroja mēbeļu iegādi.

VPVKAC izveides un darbības nodrošināšanas plānotie izdevumi atspoguļoti 9. tabulā atbilstoši pieteikumā norādītajam.

9. tabula

Valkas novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 600 | 4000 | 54 600 | 21 430 | 600 | 0 | 22 030 |

Secinājumi. Valkas novada pašvaldības pieteikums:

1. atbilst Komisijas izvirzītajiem kritērijiem VPVKAC izveidei un darbības nodrošināšanai;
2. daļēji atbilst Koncepcijā apstiprinātajam VPVKAC darbības modelim reģionālās nozīmes attīstības centrā – “zem viena jumta” pakalpojumus sniegs trīs no septiņām Koncepcijā ietvertajām iestādēm: VID, VZD un VDI.

# Mērķa sasniegšana

**Aizkraukles novadā, Gulbenes novadā un Valkas novadā** VPVKAC darbība daļēji spēs sasniegt Koncepcijas mērķi, jo sākotnēji nenodrošinās visu Koncepcijā ietverto iestāžu darbību vienuviet, bet kopumā spēs nodrošināt ērtu valsts un pašvaldību pakalpojumu saņemšanu vienkopus. VPVKAC strādās pašvaldību klientu apkalpošanas speciālisti, kuru kompetencē sniegt informāciju par visu Koncepcijā iekļauto valsts tiešās pārvaldes iestāžu sniegtajiem pakalpojumiem, organizēt pieteikumu pieņemšanu un nodrošināt atbalstu e-pakalpojuma lietošanā. Šāds risinājums reģionu nozīmes attīstības centros spēs uzlabot pakalpojumu pieejamību, veicinot valsts pārvaldes efektivitāti, institucionālo sadarbību un nodrošinot informācijas un komunikāciju tehnoloģijas iespēju visaptverošu un koordinētu pielietošanu valsts pārvaldes pakalpojumu sniegšanā.

Situācija, kad uz VPVKAC pārceļas iestāžu filiāļu klientu apkalpošanas speciālisti, nevis visa filiāle, ir vērtējama pozitīvi, jo tiek veicināta “vienas pieturas aģentūras” principa ieviešana arī elektroniskajā vidē, kas iedzīvotājiem ļaus mazināt administratīvos šķēršļus, optimizēs iestāžu darbu saziņas jomā, nodrošinot iestādēm, iedzīvotājiem un uzņēmējiem pakalpojumu un informācijas apmaiņu elektroniskā formā.

Darbs pie iestāžu pārvietošanas uz VPVKAC tiks turpināts laika gaitā un, lai mērķtiecīgi virzītos uz VPVKAC darbības pilnību, VARAM minētajām pašvaldībām līdz ar centra darbības uzsākšanu nosaka obligātu prasību – izvirzīt stratēģiskus uzdevumus, lai nodrošinātu ilgtspējīgu VPVKAC darbību un panāktu visu Koncepcijā ietverto iestāžu izvietošanu VPVKAC. Kā vienu no iespējām, lai nākotnē veicinātu to iestāžu pārvietošanos, kuras sākotnēji nav pievienojušās, VARAM rosina pašvaldībai sekot līdzi iestādes spēkā esošajiem nomas līgumiem un īsi pirms līguma darbības termiņa beigām, piedāvāt slēgt jaunu telpu nomas līgumu par darbinieku izvietošanu VPVKAC. Sākotnēji **Aizkraukles, Gulbenes un Valkas** VPVKAC darbības uzsākšana būs labs sākums, lai virzītos uz Koncepcijas risinājumu, organizējot vairāku valsts iestāžu pakalpojumu sniegšanu “zem viena jumta”. Piemērota infrastruktūra, kas ir priekšnosacījums iestāžu ērtam un efektīvam darbam, būs nodrošināta, lai 2018. gada laikā veiktu atkārtotas pārrunas ar iestādēm, kas nebūs pievienojušās VPVKAC. Papildus izvērtējot atsevišķu iestāžu pakalpojumus un ekonomisko ieguvumu, nākotnē VPVKAC ir jāpaplašina, pakāpeniski iesaistot arī citas institūcijas.

Šobrīd, ja klienta pieprasītais pakalpojums neietilpst valsts minimālajā pakalpojumu grozā, VPVKAC pašvaldības darbinieks konsultēs klientu par pakalpojuma pieprasīšanai nepieciešamajām darbībām. Savukārt, ja pakalpojumu pašvaldībā sniedz pati iestāde, kas nepievienojas VPVKAC, pašvaldības speciālists nesniedz šīs iestādes pakalpojumus un konsultācijas, tādejādi neveicot funkciju dublēšanu. Valsts pārvaldes iestāde, kuras pakalpojumi tiek iekļauti reģionālās nozīmes VPVKAC, neturpina klientu apkalpošanas struktūras uzturēšanu tajā pašā administratīvajā teritorijā, kurā atrodas reģionālās nozīmes VPVKAC.

Lai nodrošinātu augstu VPVKAC klientu apkalpošanas kvalitāti, VPVKAC personālam tiks organizētas mācības par publisko pakalpojumu sistēmu, valsts un pašvaldību vienotā portāla [www.latvija.lv](http://www.latvija.lv) struktūru, klientu apkalpošanas noteikumiem un nepieciešamo rīcību dažādās situācijās, problemātiska klienta apkalpošanas īpatnībām un rīcību sūdzību gadījumos. Tiks nodrošinātas pirmreizējās, ikgadējās mācības, kā arī konsultācijas neskaidrību jautājumu risināšanā.

# Finansējums

VPVKAC izveidei reģionālās nozīmes attīstības centrā paredzētās vienreizējās valsts budžeta dotācijas apmērs nevar pārsniegt 70 % no kopējām izveidošanas izmaksām jeb 50 000 *euro*[[7]](#footnote-8). Lai saņemtu valsts budžeta dotāciju VPVKAC izveidei un uzturēšanai, pašvaldības pieteikumos norādījušas izmaksu pozīcijas (skat. 10. tabulu).

10. tabula

Izmaksu pozīciju kopskats valsts budžeta dotācijas izlietojumam VPVKAC izveidei

|  |  |  |  |  |  |
| --- | --- | --- | --- | --- | --- |
| **Nr.**  **p.k.** | **Reģionālās nozīmes attīstības centrs** | **Pieprasītais valsts budžeta dotācijas apjoms, EUR** | | | |
| **Izveidei** | **Uzturēšanai** | **Atlīdzībai** | **Kopā** |
| 1. | **Aizkraukles novads** | 50 000 | 600 | 4000 | 54600,00 |
| 2. | **Gulbenes novads** | 50 000 | 600 | 4000 | 54600,00 |
| 3. | **Valkas novads** | 50 000 | 600 | 4000 | 54600,00 |
| *kopā* | | *150 000* | *1 800* | *12 000* | *163 800* |

Kopējais VPVKAC izveidei pieprasītās valsts budžeta dotācijas apjoms ir EUR 163 800**.** Pieejamais valsts budžeta dotācijas apjoms ir EUR 224 439.

Ņemot vērā, ka visi iesniegtie pašvaldību pieteikumi atbilst Komisijas izvirzītajiem kritērijiem un daļēji atbilst Koncepcijā apstiprinātajam VPVKAC darbības modelim reģionālās nozīmes attīstības centrā, un četras pašvaldības ir atsaukušas pieteikumus VPVKAC izveidei 2017. gadā par labu pārējām, pamatojot to ar nepieciešamību veidot pilnvērtīgus un kvalitatīvus VPVKAC, Komisija rosina piešķirt valsts budžeta dotāciju Aizkraukles novadam, Gulbenes novadam un Valkas novadam VPVKAC izveidei un darbības nodrošināšanai reģionālās nozīmes attīstības centrā 2017. gadā 11. tabulā norādītajā apjomā.

11. tabula

Piešķiramās valsts budžeta dotācijas apjoms VPVKAC izveidei un darbības nodrošināšanai reģionālās nozīmes attīstības centros 2017. gadā

|  |  |  |  |  |  |  |
| --- | --- | --- | --- | --- | --- | --- |
| Nr.  p.k. | **Reģionālās nozīmes attīstības centrs** | Atvēršanas datums | Piešķirtais valsts budžeta dotācijas apjoms, EUR | | | |
| **Izveidei** | Uzturēšana | Atlīdzība | **Kopā** |
| 1. | **Aizkraukles novads** | 01.10.2017. | **50 000** | 225 | 1 500 | **51 725** |
| 2. | **Gulbenes novads** | 01.09.2017. | **50 000** | 600 | 4 000 | **54 600** |
| 3. | **Valkas novads** | 01.06.2017. | **50 000** | 525 | 3 500 | **54 025** |
| *Kopā* | | *------* | ***150 000*** | ***1 350*** | ***9 000*** | ***160 350*** |

Piešķiramās valsts budžeta dotācijas apjoma aprēķinā ņemts vērā:

1. Ministru kabineta 2017. gada 31. janvāra noteikumu Nr. 54 “Kārtība, kādā izmanto 2017. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” 7. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā Ministru kabineta 2017. gada 31. janvāra noteikumu Nr. 54 9. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā Ministru kabineta 2017. gada 31. janvāra noteikumu Nr. 54 11. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

**Kopumā atbalstāma VPVKAC izveide Aizkraukles novadā, Gulbenes novadā un Valkas novadā, šim mērķim piešķirot valsts budžeta dotāciju EUR 160 350.**

Valsts budžeta dotācijas neizmantotā daļa EUR 64 089 novirzāma VPVKAC izveidei, uzturēšanai un publisko pakalpojumu sistēmas pilnveidei novadu nozīmes un reģionālās nozīmes attīstības centros 2017. gadā, t.sk., izsludinot iespēju pieteikt VPVKAC izveidi novadu nozīmes un reģionālās nozīmes attīstības centros 2017. gadā.

Vides aizsardzības un

reģionālā attīstības ministrs K. Gerhards

Vīza: valsts sekretārs R. Muciņš

10.05.2017. 17:00

17921

Anspoka, 67026938

[maija.anspoka@varam.gov.lv](mailto:maija.anspoka@varam.gov.lv)

1. Ministru kabineta 10.01.2015. rīkojums Nr.14 “Grozījumi Koncepcijā par publisko pakalpojumu sistēmas pilnveidi”, pieejams: <http://likumi.lv/doc.php?id=271511> [↑](#footnote-ref-2)
2. Turpat [↑](#footnote-ref-3)
3. Likums “Par valsts budžetu 2017. gadam”, pieņemts: 24.11.2016., pieejams: <http://likumi.lv/ta/id/287244-par-valsts-budzetu-2017-gadam> [↑](#footnote-ref-4)
4. Ministru kabineta 31.01.2017. noteikumi Nr. 54 “Kārtība, kādā izmanto 2017. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei”, pieejams: <http://likumi.lv/ta/id/288442-kartiba-kada-izmanto-2017-gadam-paredzeto-apropriaciju-valsts-un-pasvaldibu-vienoto-klientu-apkalposanas-centru-tikla-izveidei> [↑](#footnote-ref-5)
5. VARAM 30.11.2016. rīkojums Nr. 295 “Par komisiju pašvaldību pieteikumu vērtēšanai valsts un pašvaldību vienoto klientu apkalpošanas centru izveidei un uzturēšanai 2017. gadā” [↑](#footnote-ref-6)
6. Statistika – Iedzīvotāju reģistrs, pieejams: http://www.pmlp.gov.lv/sakums/statistika/iedzivotaju-registrs/ [↑](#footnote-ref-7)
7. Ministru kabineta 31.01.2017. noteikumu Nr. 54 “Kārtība, kādā izmanto 2017. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei” [↑](#footnote-ref-8)